Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 1 Pv 542/12/5505	Liptovský Mikuláš, 10.6.2014
EEČ : 2-39-230-2014

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Liptovský Mikuláš zo dňa 4.4.2013, spisová značka 1 Pv 542/12/5505, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Dňa 29. 9. 2012 v čase o 12.35 hodine odcudzila v obchodnom dome Kaufland so sídlom na ulici Demänovská cesta 745 v Liptovskom Mikuláši jednu tyčinku Pacholík čokoládovú v hodnote 0,49 €, jednu tyčinku Pacholík vanilkovú v hodnote 0,49 €, jednu kávu Extra špeciál 250 g v hodnote 2,59 €, jednu čokoládu Milka toffe 300 g v hodnote 1,99 €, jeden olej Raciol + 1 liter v hodnote 2,09 € a s tovarom prešla cez pokladňu bez zaplatenia, kde bola kontrolovaná pracovníčkou SBS služby obchodného domu Kaufland v Liptovskom Mikuláši, čím spôsobila spoločnosti Kaufland Slovenská republika, v.o.s. so sídlom XXXXX, XXXXX, IČO: 35790164, krádežou škodu vo výške 7,65 € a tohto skutku sa dopustila napriek tomu, že dňa 25. 9. 2012 sa dopustila priestupku proti majetku podľa § 50 ods. 1 zák. č. 372/90 Zb.  v obchodnom dome Tesco, Kamenné pole 447/2, Liptovský Mikuláš, za čo jej bola v blokovom konaní bloková pokuta nezaplatená na mieste, číslo bloku A0113130 vo výške 15,- €.

Uznesením prokurátora Okresnej prokuratúry Liptovský Mikuláš zo dňa 4.4.2013, spisová značka 1 Pv 542/12/5505, bola určená obvinenej skúšobná doba v trvaní 12 mesiacov.
Odôvodnenie:
	Dňa 4. 4. 2013 bolo uznesením 1Pv 542/12 podľa § 216 ods. 1 Trestného poriadku podmienečne zastavené trestné stíhanie proti obvinenej ml. XXXXX pre prečin krádeže podľa § 212 ods. 2 písm. f/ Tr. zákona pre skutok uvedený vo výrokovej časti tohto uznesenia.
	Zároveň jej podľa § 216 ods. 2 Tr. poriadku bola určená skúšobná doba v trvaní 12 mesiacov. Uznesenie o podmienečnom zastavení trestného stíhania nadobudlo právoplatnosť dňa 3. 5. 2013. Skúšobná doba uplynula dňa 3. 5. 2014.
	Podľa § 217 ods. 1 Tr. poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel ďalším uloženým obmedzeniam a povinnostiam, prokurátor rozhodne, že sa obvinený osvedčil, inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenia. 
	Po uplynutí skúšobnej doby som na obvinenú ml. XXXXX vyžiadala správy z miesta bydliska, z Úradu práce, soc. vecí a rodiny, z Okresného úradu, odboru všeobecnej vnútornej správy a odpis RT, z ktorých som zistila, že počas skúšobnej doby nespáchala iný trestný čin a ani priestupok. 
	Vzhľadom na vyššie uvedené možno konštatovať, že ml. XXXXX viedla počas skúšobnej doby podmienečného zastavenia trestného stíhania riadny život a preto som rozhodla tak, ako je uvedené vo výrokovej časti tohto uznesenia, právoplatnosťou ktorého nastanú účinky zastavenia trestného stíhania.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Iveta Chovančíková
prokurátorka